b'\n_START_ARTICLE_\nDitlev R\xc3\xa6der\n_START_SECTION_\nKarriere\n_START_PARAGRAPH_\nHan var s\xc3\xb8n af kaptajn, senere oberstl\xc3\xb8jtnant Johan Georg R\xc3\xa6der (1751-1808) og Catharina Margaretha f\xc3\xb8dt Lind (1759-1820). Han blev 1809 student fra Herlufsholm og 1812 juridisk kandidat, 1814 audit\xc3\xb8r i Rendsborg og 1827 borgmester i Horsens, hvilket embede han varetog indtil 1858. Han skildres som "en nidkj\xc3\xa6r, arbejdsom og retsindig Embedsmand", der bragte byens anliggender i god orden; han viste stor sparsommelighed og forsigtighed og samlede kapitaler til fremtidigt brug. Han gennemf\xc3\xb8rte byjordernes udstykning 1851, fremmede havnens udvidelse 1856-57 og anl\xc3\xa6gget Christianelund 1841 samt fik bygget et nyt r\xc3\xa5dhus 1854 og sygehus 1858. Ved sin afgang blev han ogs\xc3\xa5 udn\xc3\xa6vnt til \xc3\xa6resborger. Han blev 1845 medlem af Kommissionen til Opf\xc3\xb8relse af en ny Straffeanstalt og var 1853-57 direkt\xc3\xb8r for denne.\n_START_SECTION_\nFolkevalgt\n_START_PARAGRAPH_\nHan valgtes 1847 til st\xc3\xa6nderdeputeret og gav n\xc3\xa6ste \xc3\xa5r m\xc3\xb8de i Viborg; valgtes 1848 til Den Grundlovgivende Rigsforsamling og h\xc3\xb8rte her til den konservative side. Han stemte imod Septemberanordningen og for \xc3\x98rsteds forslag til Rigsdagens ordning. Han tog ikke ringe del i forhandlingerne, var imod den almindelige v\xc3\xa6rnepligts hovedkulds indf\xc3\xb8relse s\xc3\xa5vel som imod n\xc3\xa6ringsfrihed og n\xc3\xa6vninger, talte is\xc3\xa6r skarpt imod den almindelige valgret og ville sikre k\xc3\xb8bst\xc3\xa6derne en tredjedel af rigsdagsm\xc3\xa6ndene. 1840 blev han Ridder af Dannebrog, 1849 etatsr\xc3\xa5d og 1857 Dannebrogsmand. Han d\xc3\xb8de 20. november 1867 i K\xc3\xb8benhavn.\n_START_SECTION_\n\xc3\x86gteskaber\n_START_PARAGRAPH_\nHan blev gift 1. gang 11. juni 1820 i Rendsborg med Maria Christina Fischer (10. februar 1801 i Rostock \xe2\x80\x93 24. marts 1831 i Horsens), datter af k\xc3\xb8bmand i Rendsborg Hermann Fischer og Anna Charlotta Stintzing. Gift 2. gang 23. december 1832 i Kiel med Amalia Brigitta Christina Luders (14. september 1810 i Kiel \xe2\x80\x93 16. november 1884 i K\xc3\xb8benhavn), datter af Thomas Christian Luders (ca. 1777-1851) og Margarethe Elisabeth Stintzing (ca. 1783-1865)._NEWLINE_Han er begravet p\xc3\xa5 Garnisons Kirkeg\xc3\xa5rd. R\xc3\xa6dersgade i Horsens er opkaldt efter ham._NEWLINE_R\xc3\xa6der er gengivet i et litografi 1855 af Em. B\xc3\xa6rentzen & Co. (Det Kongelige Bibliotek). Portr\xc3\xa6tmaleri af J\xc3\xb8rgen Roed (1858, Horsens R\xc3\xa5dhus). Desuden flere malerier.'